Kjære landbruks- og matminister Sylvi Listhaug

Det er tidlige dager, men jeg våger meg på et ”kjære”, siden jeg i likhet med de fleste av mine bondekolleger er evige optimister – og tror på positiv forsterkning - å snakke hverandre og næringen opp!

Alle vi som står her nå representer bøndene og tilknyttede næringer som sørger for et fungerende landbruk i Hedmark og Oppland, og som representerer ca 20% av Norges samlede matproduksjon.

Det AT vi står her i dag med fakler i hendene symboliserer TO ting, som vi gjerne vil at du tar med deg videre i din statsrådgjerning:

For det første:

AT vi står her – 200 sjeler som for litt siden var på Hafjell på et møte som bare arrangeres annenhver høst men likevel hev oss rundt og er her nå, viser at vi bønder er både ENDRINGSVILLIGE og –DYKTIGE: Når du i ditt program ikke hadde tid til å komme til oss – ja, så fikk vi endre programmet vårt og komme til deg i stedet! Null problem! Vi kan landbruk, vi kan endring og vi kan effektivisering! NORSKE BØNDER FORNYER NORGE – HVER DAG! Har du gode forslag til hvordan norsk landbruk kan bli enda bedre, så er vi med på laget(!) men la oss sammen gjøre endringer TILPASSET NORSKE FORHOLD. Vi kan lære av svenskenes og danskenes feil, i stedet for å gjøre de samme feilene hos oss. Norske bønder har, bokstavelig talt, føttene godt plantet på jorda og kan vekst kanskje bedre enn de fleste andre yrkesgrupper og vet at ingenting vokser og gror uten næring og ingenting vokser inn i himmelen. Som en viss Tor Mikkel Wara pleier å si: ”Ved høyvann stiger alle båter.” Norske bønder må gis samme inntektsmuligheter som andre folk i det norske samfunnet, ellers blir det ingen norske bønder eller norsk matproduksjon i framtiden! Så enkelt er det!

For det andre:

FAKLENE illustrerer MATEN - brennstoffet – mens FLAMMEN er selve livet. Uten mat er vi ingenting som mennesker. Alle vet at vi må ha luft, men det er jo bare for å forbrenne maten. Vi klarer oss to minutter uten luft, to dager uten vann og to måneder uten mat – og så er det slutt. Et samfunns folkevalgte har én oppgave som har prioritet fremfor alle andre: Å sikre sitt folk mat på bordet! Det hjelper ingenting med et solid militært forsvar for å sikre våre territorier og møblerte hjem, hvis VI SULTER! Kong Midas hadde liten glede av alt han rørte ble til uspiselig gull! Vi har Norges viktigste yrke – VI GJØR NORGE TRYGGERE – og du har regjeringens viktigste statsrådspost! La oss være enige om det og jobbe sammen for et fortsatt økonomisk og naturmessig bærekraftig landbruk.

Helt til slutt:

Norsk landbruk og norske bønder er ikke museumsgjenstander! Norsk landbruk er blant verdens mest moderne og avanserte, og norske bønder blant verdens mest kompetente. Alle trenger ikke FORSTÅ hvordan f eks en iPhone, iPad, sikkerhetssystemene i en ny bil eller jordbruksavtalen virker for å ha glede av dem som forbruker. Norsk landbruk fungerer, norsk landbruk og matproduksjon er FOR FOLK FLEST ikke for bøndene selv! Gi oss rammebetingelser så vi kan bruke kreftene på å produsere mat og ikke på å aksjonere for å overleve! Takk!

Thomas Meyer French, melkebonde i Åmot, og styremedlem i Hedmark Bondelag